Posidippus Pellensis
Posidippus Pellensis (Graece Ποσείδιππος; natus circa annum 310 a.C.n.; mortuus anno 240 a.C.n.) fuit epigrammaticus hellenisticus. Distinguendus est a poeta comoediarum nomine Posidippus Cassandreus. Posidippus a Pella, capite regni Macedoniae, oriundus erat. Athenis philosophiae studuit. Aliquamdiu Sami vivebat, antequam Alexandriam in domum regiam Ptolemaeorum se contulit. Posidippus Asclepiadi Samio et Hedylo poetis amicus erat. Viginti ex suis epigrammatibus in Anthologia Graeca continentur; alia carmina apud Athenaeum tradita sunt. Anno 2001 papyrus editus est fere centum carmina Posidippi adhuc ignota continens, quae res in domo Ptolemaeorum gestas celebrant, inter alia victorias reginarum in curriculis equorum Olympiae. Fragmentum breve epistulae cuiusdam Lyncei Samii ad Posidippum servatur.